Moord uitgeskakel ná sakeman se doodGerard de Boer (Foto: Hoërskool Witteberg/Facebook) Die polisie ondersoek nie meer ŉ saak van moord in verband met die dood van Gerard de Boer (45) nie. De Boer, ŉ bekende sakeman van Bethlehem in die Vrystaat, is Saterdag dood aangetref by sy onderneming Solomons Mica. Konst. Puleng Lebakeng, woordvoerder van die polisie, het gesê daar is aanvanklik ŉ saak van moord ondersoek, maar dat die polisie nou ŉ geregtelike doodsondersoek doen nadat die uitslag van die nadoodse ondersoek bekend geword het. Die polisie kon nie meer inligting verskaf nie en het net bevestig die ondersoek duur voort. Maroela Media het vroeër berig De Boer se pa, Henk, en sy vrou, Lize, het op sy liggaam afgekom. Hulle het gaan ondersoek instel nadat hy nie op die gewone tyd terug by die huis was nie. “Sy vrou was besorg en het haar skoonpa gekontak. Hulle het besluit om De Boer by sy werk te gaan soek en daar het hulle op sy liggaam afgekom,” het Lebakeng vroeër gesê. Die polisie en paramedici is na die hardewarewinkel ontbied en De Boer is dood verklaar. Die polisie het aanvanklik gesê dit word vermoed dat De Boer verwurg is. Hy laat sy vrou en vyf kinders agter. ŉ Gedenkdiens is vandag by die Hoeksteen Gemeente vir De Boer gehou. Solomons Mica is vandag gesluit weens die gedenkdiens.